Publication: Magyar Közlöny
Issue: MK-1999-102 (Year: 1999, Number: 102)
Era: 1990-2004
Section: az 1999. évi C. törvényhez
Paragraph Index: 374

24. Cikk A jelen Egyezmény a 21. Cikk b) pontja szerinti hatálybalépés dátumától számított két évig marad életben. Ezt követően évről évre hatályban marad azon Szerződő Felek számára, akik az Európa Tanács Főtitkárának címzett értesítésben legkevesebb hat hónappal az első kétéves időszak, illetve bármely azt követő éves időszak lejárta előtt nem mondták fel az Egyezményt. A felmondásról szóló értesítés annak az időszaknak a végén lép életbe, amely időszakra vonatkozik. A fentiek tanúságául, a megfelelőképpen felhatalmazott alulírottak a jelen Egyezményt kézjegyükkel látták el. Készült Párizsban, 1953. december 11-én, angol és francia nyelven — amelyek mindegyike egyaránt mérvadó —, egyetlen példányban, amely az Európa Tanács levéltárába kerül letétbe. A Főtitkár a hitelesített példányokat eljuttatja az összes Aláírónak. A szociális és orvosi ellátásról szóló Európai Egyezmény Jegyzőkönyve A jelen dokumentumot aláíró kormányok mint az Európa Tanács tagjai, tekintettel a Párizsban, 1953. december 11-én aláírt Szociális és Orvosi Ellátásról szóló Európai Egyezmény rendelkezéseire (a továbbiakban: Ellátásról szóló Egyezmény), tekintettel a Menekültek helyzetével foglalkozó Egyezmény rendelkezéseire, amelyet Genfben, 1951. július 28-án írtak alá (a továbbiakban: Genfi Egyezmény), attól a kívánságtól vezéreltetve, hogy az Ellátásról szóló Egyezmény rendelkezéseit oly módon terjesszék ki, hogy azok vonatkozzanak a Genfi Egyezmény által menekültként meghatározott személyekre, az alábbiakban állapodtak meg: 1999/102. szám

Source: https://magyarkozlony.hu/hivatalos-lapok/7ad1af37754140355582b0e41604e9ea1ee0dab8/dokumentumok/97a8b634186adba59adab1d2db15b0a250fdefc2/letoltes